b"\n_START_ARTICLE_\nT\xc3\xb2quio\n_START_SECTION_\nLocalitzaci\xc3\xb3 geogr\xc3\xa0fica i generalitats\n_START_PARAGRAPH_\nT\xc3\xb2quio est\xc3\xa0 dividit en dues \xc3\xa0rees principals; la continental i la insular. L'\xc3\xa0rea continental est\xc3\xa0 localitzada al marge nord-est de la badia de T\xc3\xb2quio i est\xc3\xa0 enclavada al centre-oest de l'illa d'Hondo o Honshu, formant part de la regi\xc3\xb3 de Kanto. Les coordenades del centre de T\xc3\xb2quio s\xc3\xb3n 35\xc2\xb0\xc2\xa041\xe2\x80\xb2\xc2\xa0nord, 139\xc2\xb0\xc2\xa046\xe2\x80\xb2\xc2\xa0est. Limita amb la prefectura de Chiba a l'est, Yamanashi a l'oest, Kanagawa al sud i Saitama al nord._NEWLINE_L'\xc3\xa0rea insular de T\xc3\xb2quio compr\xc3\xa8n dues cadenes d'illes a l'oce\xc3\xa0 Pac\xc3\xadfic, en direcci\xc3\xb3 sud: les Illes Izu, que recorren de manera paral\xc2\xb7lela a la pen\xc3\xadnsula d'Izu, a la prefectura de Shizuoka, i les Illes Ogasawara, que es troben a m\xc3\xa9s de mil quil\xc3\xb2metres de l'\xc3\xa0rea continental de T\xc3\xb2quio. La m\xc3\xa9s distant \xc3\xa9s Minami Torishima, que est\xc3\xa0 a 1.850 quil\xc3\xb2metres._NEWLINE_T\xc3\xb2quio inclou llacs, rius, preses, granges i parcs nacionals, en addici\xc3\xb3 a les estructures que han sigut constru\xc3\xafdes per l'\xc3\xa9sser hum\xc3\xa0. T\xc3\xb2quio \xc3\xa9s tamb\xc3\xa9 part de l'\xc3\xa0rea del gran T\xc3\xb2quio, que inclou les prefectures de Kanagawa, Saitama i Chiba.\n_START_SECTION_\nRegi\xc3\xb3 metropolitana o continental\n_START_PARAGRAPH_\nEn l'actualitat, T\xc3\xb2quio \xc3\xa9s un dels centres urbans m\xc3\xa9s importants del planeta i un dels principals centres financers, i la capital pol\xc3\xadtica del Jap\xc3\xb3. La ciutat t\xc3\xa9 un nombre menor de gratacels en comparaci\xc3\xb3 amb altres ciutats de la seva magnitud, a causa principalment del risc de terratr\xc3\xa8mols._NEWLINE_La llei japonesa designa T\xc3\xb2quio com un to (\xe9\x83\xbd, sovint tradu\xc3\xaft com a 'metr\xc3\xb2polis'). La seva estructura administrativa \xc3\xa9s semblant a la d'altres prefectures japoneses. La regi\xc3\xb3 metropolitana de T\xc3\xb2quio inclou 23 barris especials (\xe7\x89\xb9\xe5\x88\xa5\xe5\x8c\xba -ku) que fins a 1943, formaven part de la ciutat de T\xc3\xb2quio pr\xc3\xb2piament dita. T\xc3\xb2quio tamb\xc3\xa9 t\xc3\xa9 26 ciutats sat\xc3\xa8l\xc2\xb7lit (\xe5\xb8\x82 -shi), cinc pobles (\xe7\x94\xba -ch\xc5\x8d o -machi), i vuit vil\xc2\xb7les (\xe6\x9d\x91 -son o -mura), cada un dels quals t\xc3\xa9 el seu propi govern.\n_START_SECTION_\nNishitama\n_START_PARAGRAPH_\nA l'extrem occidental de T\xc3\xb2quio est\xc3\xa0 el districte de Nishitama (\xe8\xa5\xbf\xe5\xa4\x9a\xe6\x91\xa9\xe9\x83\xa1 Nishitama-gun). \xc3\x89s una zona muntanyosa i densament boscosa de 375,96\xc2\xa0km\xc2\xb2 (17,2% de la prefectura) i que consisteix en tres sectors separats per T\xc3\xb2quio occidental. Gran part d'aquest districte cont\xc3\xa9 zones no urbanitzades, per aix\xc3\xb2 molts residents del centre visiten aquesta \xc3\xa0rea per relaxar-se i acampar. Dins del districte, se subdivideix administrativament en els pobles d'Hinode, Mizuho i Okutama i la vil\xc2\xb7la d'Hinohara.\n_START_SECTION_\nT\xc3\xb2quio\n_START_PARAGRAPH_\nCap al 1868, amb l'oc\xc3\xa0s del shogunat a tot el Jap\xc3\xb3 i el principi de la Restauraci\xc3\xb3 Meiji, l'emperador es va mudar al castell Edo, convertint-lo en el palau Imperial del Jap\xc3\xb3 i va establir all\xc3\xad mateix amb el canvi de nom d'Edo a T\xc3\xb2quio, 'la capital de l'est'. Per\xc3\xb2 l'emperador no va formalitzar de manera legal que T\xc3\xb2quio era la nova capital del Jap\xc3\xb3, per la qual cosa es creu popularment que Kioto \xc3\xa9s encara la capital oficial o cocapital del pa\xc3\xads. El 1871 es van abolir els han o feus, i formalment es van crear les prefectures, entre aquestes la prefectura de T\xc3\xb2quio; i a l'any seg\xc3\xbcent, la prefectura es va expandir a l'\xc3\xa0rea ocupada pels 23 barris especials que actualment cont\xc3\xa9._NEWLINE_A partir de 1872, es va comen\xc3\xa7ar a construir la primera l\xc3\xadnia de ferrocarril, i entre 1885 i 1925 es va construir la l\xc3\xadnia Yamanote, l\xc3\xadnia de ferrocarril urb\xc3\xa0 que \xc3\xa9s la m\xc3\xa9s important de T\xc3\xb2quio en l'actualitat. El 1889, es va establir la ciutat de T\xc3\xb2quio (\xe6\x9d\xb1\xe4\xba\xac\xe5\xb8\x82 T\xc5\x8dky\xc5\x8d-shi), amb 15 barris; despr\xc3\xa9s, el 1893, els districtes de Tama es van unir a la prefectura. El 1914 es va inaugurar l'estaci\xc3\xb3 de T\xc3\xb2quio i el 1927 es va inaugurar el primer metro subterrani a la l\xc3\xadnia Ginza._NEWLINE_El terratr\xc3\xa8mol del gran Kanto va colpejar T\xc3\xb2quio el 1923, amb un saldo d'aproximadament 70.000 persones. Despr\xc3\xa9s de la trag\xc3\xa8dia, es va iniciar un pla de reconstrucci\xc3\xb3 que no va poder ser completat a causa del seu alt cost. A pesar d'aix\xc3\xb2, la ciutat va continuar el seu desenvolupament fins al principi de la Segona Guerra mundial. El 1936 es va inaugurar l'edifici Kokkai (dieta del Jap\xc3\xb3); tamb\xc3\xa9 en aquell mateix any va oc\xc3\xb3rrer l'Incident del 26 de febrer, en qu\xc3\xa8 1.500 oficials de l'ex\xc3\xa8rcit japon\xc3\xa8s van ocupar l'edifici Kokkai, el Kantei (resid\xc3\xa8ncia del primer ministre) i altres llocs de T\xc3\xb2quio en un intent de cop d'estat, que fou sufocat tres dies despr\xc3\xa9s._NEWLINE_El 1943, la prefectura i la ciutat de T\xc3\xb2quio es van unir per formar la metr\xc3\xb2polis de T\xc3\xb2quio (T\xc5\x8dky\xc5\x8d-to), tamb\xc3\xa9 coneguda simplement com a T\xc3\xb2quio, que en aquell moment consistia en 35 barris. A partir d'aquella data, no existeix al Jap\xc3\xb3 cap ciutat que s'anomeni T\xc3\xb2quio._NEWLINE_Durant la Segona Guerra mundial, T\xc3\xb2quio fou intensament bombardejada a partir de 1942 fins al 1945. A causa d'aix\xc3\xb2, el 1945 la poblaci\xc3\xb3 de T\xc3\xb2quio era la meitat que el 1940. En acabar la guerra, al setembre de 1945, T\xc3\xb2quio fou ocupada militarment i va passar a ser governada per les forces aliades. El general Douglas MacArthur va establir els quarters d'ocupaci\xc3\xb3 al que ara \xc3\xa9s l'edifici DN Tower 21 (anteriorment conegut com a Dai-Ichi Seimei), davant el palau Imperial. A la segona meitat del segle XX, els Estats Units van aprofitar T\xc3\xb2quio com un centre important de log\xc3\xadstica durant les guerres de Corea i Vietnam. En l'actualitat, encara estan sota control nord-americ\xc3\xa0 la base a\xc3\xa8ria de Yokota i algunes poques instal\xc2\xb7lacions militars menors._NEWLINE_T\xc3\xb2quio va experimentar l'anomenat miracle econ\xc3\xb2mic durant les d\xc3\xa8cades de 1950 i 1960. El 1947, T\xc3\xb2quio fou reestructurat amb la reducci\xc3\xb3 de 35 a 23 barris; el 1954, es va crear la segona l\xc3\xadnia de metro amb la l\xc3\xadnia Marunouchi i el 1961 amb la l\xc3\xadnia Hibiya. El 1958 es va construir la torre de T\xc3\xb2quio i el 1964 es va inaugurar la primera l\xc3\xadnia de Shinkansen (Tokaido Shinkansen), coincidint amb la celebraci\xc3\xb3 dels jocs Ol\xc3\xadmpics de T\xc3\xb2quio 1964. Aquesta prosperitat va transformar un pa\xc3\xads devastat per la guerra en la segona economia del m\xc3\xb3n en menys de 20\xc2\xa0anys. Durant aquest per\xc3\xadode, el govern japon\xc3\xa8s va donar prioritat a la infraestructura i ind\xc3\xbastries de manufactura. Com a resultat, el Jap\xc3\xb3 va dominar un ampli rang d'ind\xc3\xbastries com la de l'acer, l'automotriu, de semiconductors i electrodom\xc3\xa8stics._NEWLINE_En els anys seg\xc3\xbcents, T\xc3\xb2quio va cr\xc3\xa9ixer en extensi\xc3\xb3; van ser tornades al Jap\xc3\xb3 les illes Ogasawara el 1968 i la base a\xc3\xa8ria de Tachikawa el 1977. Durant la d\xc3\xa8cada de 1970, va haver-hi una migraci\xc3\xb3 important cap a les ciutats, i cap a T\xc3\xb2quio especialment. El 1978 es va inaugurar l'aeroport internacional de Narita, que va ajudar molt a l'aeroport internacional de T\xc3\xb2quio, el qual serviria especialment per a vols internacionals; aix\xc3\xad doncs, l'aeroport de T\xc3\xb2quio solament s'havia d'ocupar de vols nacionals majorit\xc3\xa0riament. La gran poblaci\xc3\xb3 de T\xc3\xb2quio (que es va convertir en el lloc m\xc3\xa9s poblat de tot el m\xc3\xb3n des de 1965) va derivar en una bombolla econ\xc3\xb2mica que es va iniciar el 1986 i va explotar el 1990, causant una recessi\xc3\xb3 durant tota aquella d\xc3\xa8cada, anomenada tamb\xc3\xa9 la d\xc3\xa8cada perduda (\xe5\xa4\xb1\xe3\x82\x8f\xe3\x82\x8c\xe3\x81\x9f10\xe5\xb9\xb4 ushinawareta j\xc5\xabnen)._NEWLINE_Malgrat tot, T\xc3\xb2quio va continuar creixent: el 1991 es va construir el T\xc5\x8dch\xc5\x8do, edifici de la Governaci\xc3\xb3 Metropolitana de T\xc3\xb2quio i el 1993 es va inaugurar el Rainbow Bridge damunt la badia de T\xc3\xb2quio. Aix\xc3\xb2 va conduir a fer que T\xc3\xb2quio sigui una de les ciutats m\xc3\xa9s din\xc3\xa0miques del planeta, amb una \xc3\xa0mplia gamma d'activitats socials i econ\xc3\xb2miques, en conjunt amb el boom d'inversions al final del segle XX, probablement el major que s'hagi conegut en la hist\xc3\xb2ria. Com a resultat, la ciutat t\xc3\xa9 tamb\xc3\xa9 una major quantitat d'edificis moderns que Londres o Nova York. Tamb\xc3\xa9 a T\xc3\xb2quio s'han executat projectes per guanyar terres al mar. Encara que aquesta pr\xc3\xa0ctica es realitza des de fa diversos segles, en l'actualitat s'executa a gran escala; entre aquestes \xc3\xa0rees sobresurt Odaiba. Altres projectes urbans recents inclouen el jard\xc3\xad d'Ebisu, l'illa Tennozu, el Shiodome, Roppongi Hills i Shinagawa._NEWLINE_El 20 de mar\xc3\xa7 de 1995, la ciutat va concentrar l'atenci\xc3\xb3 dels mitjans internacionals despr\xc3\xa9s de l'atemptat terrorista del culte Aum Shinrikyo al sistema de trens subterranis de T\xc3\xb2quio. En aquest atemptat, van morir dotze persones i m\xc3\xa9s d'un miler van resultar afectades pel gas nervi\xc3\xb3s sar\xc3\xadn.\n_START_SECTION_\nHabitatge\n_START_PARAGRAPH_\nLa immensa poblaci\xc3\xb3 de T\xc3\xb2quio ha creat una alt\xc3\xadssima demanda de resid\xc3\xa8ncies. En el passat, la majoria dels habitants de la ciutat vivia en cases d'un o dos pisos, fetes de fusta, cadascuna amb el seu propi jard\xc3\xad, pati i capella religiosa (anomenada Butsudan en les llars budistes). A mesura que la poblaci\xc3\xb3 de T\xc3\xb2quio va cr\xc3\xa9ixer, aquestes cases es van demolir i, en el seu lloc, es van construir edificis d'apartaments. Atesa la immensa densitat de poblaci\xc3\xb3 de la regi\xc3\xb3, la major part dels apartaments i cases de la ciutat s\xc3\xb3n petites, i estan dissenyades per a una fam\xc3\xadlia de dos adults i dos o tres nens._NEWLINE_A pesar de la intensa activitat en la construcci\xc3\xb3 d'edificis, la demanda d'habitatges va continuar sent m\xc3\xa9s alta que l'oferta, la qual cosa va augmentar els preus del terreny i del lloguer, especialment dintre dels 23 barris especials. Com a resultat, a partir de la d\xc3\xa8cada de 1970, moltes persones van abandonar la regi\xc3\xb3 dels 23 barris especials i es van traslladar a Tama (part de la prefectura de T\xc3\xb2quio), o fins i tot a altres ciutats ve\xc3\xafnes m\xc3\xa9s distants. A Tama, el Govern Metropolit\xc3\xa0 de T\xc3\xb2quio hi va crear un projecte d'habitatges barats per a fam\xc3\xadlies amb pocs ingressos. No obstant aix\xc3\xb2, aquestes resid\xc3\xa8ncies estan situades molt lluny dels principals centres comercials i industrials, i molts d'aquests treballadors passen m\xc3\xa9s de quatre hores di\xc3\xa0ries dins d'algun mitj\xc3\xa0 de transport p\xc3\xbablic.\n_START_SECTION_\nTransport\n_START_PARAGRAPH_\nT\xc3\xb2quio \xc3\xa9s la principal plataforma japonesa de viatges nacionals i internacionals, gr\xc3\xa0cies al fet d'incloure estacions de trens, transport terrestre i aeroports. El transport a T\xc3\xb2quio disposa d'una ampla xarxa de control de viatges, que es realitzen de manera r\xc3\xa0pida i eficient.\n_START_SECTION_\nAutobusos urbans\n_START_PARAGRAPH_\nPer a viatges de curt abast i per a accedir a la xarxa ferrovi\xc3\xa0ria i de metro, T\xc3\xb2quio t\xc3\xa9 un sistema p\xc3\xbablic i privat de transport terrestre de passatgers._NEWLINE_El Govern Metropolit\xc3\xa0 de T\xc3\xb2quio opera el sistema Toei d'autobusos, principalment dintre dels 23 barris especials de T\xc3\xb2quio. Altres l\xc3\xadnies s\xc3\xb3n operades per companyies privades. La majoria de les terminals d'autobusos urbans es troben en les estacions de metro o de tren.\n_START_SECTION_\nCarreteres\n_START_PARAGRAPH_\nT\xc3\xb2quio \xc3\xa9s travessat per rutes metropolitanes, de la prefectura i nacionals. Algunes de les m\xc3\xa9s grans autopistes japoneses comencen a T\xc3\xb2quio, amidades a partir de Nihonbashi. Destaquen la ruta 1 a Osaka, les rutes 4 i 6 a Sendai i Aomori, la ruta 14 a la prefectura de Chiba, i la ruta 16 que connecta T\xc3\xb2quio amb Yokohama, Yokosuka, Chiba i Saitama. La ruta 17 parteix de T\xc3\xb2quio cap a la prefectura de Niigata._NEWLINE_A T\xc3\xb2quio convergeixen moltes autopistes expresses. Sobresurten les autopistes expresses de Tomei, Chuo, Kan'etsu i T\xc5\x8dhoku.\n_START_SECTION_\nEconomia\n_START_PARAGRAPH_\nT\xc3\xb2quio cont\xc3\xa9 un gran centre internacional de finances, oficines centrals de diverses companyies, bancs i asseguradores, i diversos punts de connexi\xc3\xb3 de companyies de transport, publicacions i difusi\xc3\xb3 del Jap\xc3\xb3. La borsa de valors de la prefectura \xc3\xa9s una de les m\xc3\xa9s din\xc3\xa0miques del m\xc3\xb3n. La majoria de les institucions financeres del pa\xc3\xads, i tamb\xc3\xa9 multinacionals, tenen la seva seu a T\xc3\xb2quio._NEWLINE_Moltes de les majors companyies d'electr\xc3\xb2nica del Jap\xc3\xb3 fabriquen els seus productes a T\xc3\xb2quio, que en la seva majoria s'exporten a altres pa\xc3\xafsos. Entre aquestes, destaquen Sony, Toshiba i Hitachi. La premsa tamb\xc3\xa9 \xc3\xa9s una de les principals ind\xc3\xbastries de la ciutat. La majoria de les empreses de premsa i publicaci\xc3\xb3 del Jap\xc3\xb3 estan ubicades a T\xc3\xb2quio, aix\xc3\xad com la major part de les revistes i diaris publicats a la prefectura. Altres ind\xc3\xbastries importants s\xc3\xb3n la petroqu\xc3\xadmica, fabricaci\xc3\xb3 d'autom\xc3\xb2bils, fusta i tel\xc3\xa8fons m\xc3\xb2bils. Altres grans centres industrials localitzats en la regi\xc3\xb3 metropolitana de T\xc3\xb2quio s\xc3\xb3n Yokohama i Kawasaki, ambdues grans productores de vaixells, productes petroqu\xc3\xadmics, autom\xc3\xb2bils i productes del ferro i de l'acer._NEWLINE_Durant el creixement centralitzat de l'economia japonesa despr\xc3\xa9s de la Segona Guerra mundial, moltes companyies van moure les seves oficines centrals des de ciutats com Osaka, que \xc3\xa9s la capital hist\xc3\xb2rica del comer\xc3\xa7, a T\xc3\xb2quio, en un intent de prendre avantatge i obtenir un millor acc\xc3\xa9s al govern. Aquesta tend\xc3\xa8ncia va comen\xc3\xa7ar lentament a fer cr\xc3\xa9ixer la poblaci\xc3\xb3 a T\xc3\xb2quio, juntament amb el cost de vida per viure en la capital.\n_START_SECTION_\nCultura\n_START_PARAGRAPH_\nLa major part de la poblaci\xc3\xb3 de T\xc3\xb2quio \xc3\xa9s budista. Centenars de temples budistes poblen la prov\xc3\xadncia, encara que molts dels habitants de T\xc3\xb2quio van a aquests temples nom\xc3\xa9s en cerim\xc3\xb2nies molt especials com casaments i funerals, i prefereixen practicar els seus actes religiosos a casa. Moltes de les resid\xc3\xa8ncies estan moblades a l'estil japon\xc3\xa8s, encara que unes altres segueixen un patr\xc3\xb3 m\xc3\xa9s occidental. La major part de la gent utilitza vestimentes occidentals en la seva vida quotidiana. Algunes persones m\xc3\xa9s ancianes \xe2\x80\x94especialment dones\xe2\x80\x94 encara usen el quimono, una roba t\xc3\xadpica japonesa. Els vestits tradicionals japonesos nom\xc3\xa9s s'usen, generalment, en dies o esdeveniments especials.\n_START_SECTION_\nTeatre, m\xc3\xbasica i dansa\n_START_PARAGRAPH_\nDues formes de drama japoneses, el n\xc5\x8d i el kabuki, s\xc3\xb3n les formes preferides d'entreteniment de la poblaci\xc3\xb3 de la prov\xc3\xadncia. El Teatre Nacional n\xc5\x8d, situat a prop de l'estaci\xc3\xb3 de trens Sendagaya, t\xc3\xa9 funcions cada cap de setmana. Existeixen moltes escoles de n\xc5\x8d, entre aquestes l'escola Kanze n\xc5\x8d-gakudo. El teatre Kabuki-za t\xc3\xa9 funcions di\xc3\xa0ries de kabuki. Aquesta forma art\xc3\xadstica tamb\xc3\xa9 t\xc3\xa9 representacions al gener, mar\xc3\xa7, i d'octubre a desembre en el Teatre Nacional._NEWLINE_La major expressi\xc3\xb3 musical de la ciutat t\xc3\xa9 lloc anualment, quan es porta a terme el Festival d'Estiu de T\xc3\xb2quio durant juny i juliol. En el festival s'executa m\xc3\xbasica cl\xc3\xa0ssica, folkl\xc3\xb2rica, de rock i jazz. Al llarg de l'any, hi ha espectacles en viu en f\xc3\xb2rums diversos: en destaquen el F\xc3\xb2rum Internacional de T\xc3\xb2quio, la Sala Suntory, la Sala NHK, i la Ciutat de l'\xc3\x92pera de T\xc3\xb2quio._NEWLINE_La dansa t\xc3\xa9 un lloc especial en les activitats culturals de T\xc3\xb2quio; els espectacles de dansa tradicional i de dansa occidental s\xc3\xb3n freq\xc3\xbcents tot l'any. Destaca l'esdeveniment de dansa, m\xc3\xbasica i teatre Azuma Odori, que a la fi de maig cada any, es porta a terme en el teatre Shinbashi Enbujo.\n_START_SECTION_\nMuseus\n_START_PARAGRAPH_\nT\xc3\xb2quio t\xc3\xa9 desenes de museus d'art, hist\xc3\xb2ria, ci\xc3\xa8ncia i tecnologia. S'esmenten alguns dels m\xc3\xa9s destacats._NEWLINE_El museu m\xc3\xa9s important del Jap\xc3\xb3 \xc3\xa9s el Museu Nacional de T\xc3\xb2quio, que es troba en la part nord-est del parc Ueno. Aquest museu \xc3\xa9s administrat pel govern del pa\xc3\xads, per l'Ag\xc3\xa8ncia d'Afers Culturals. L'abast museogr\xc3\xa0fic inclou la hist\xc3\xb2ria del Jap\xc3\xb3, des de temps prehist\xc3\xb2rics fins a l'era moderna._NEWLINE_El Museu Metropolit\xc3\xa0 d'Art, fundat el 1926, est\xc3\xa0 dividit en una galeria que exposa els treballs d'artistes nacionals contemporanis; i una altra destinada a treballs d'artistes estrangers. El museu Shitamachi, localitzat en el cant\xc3\xb3 sud-est del parc Ueno, est\xc3\xa0 dedicat a preservar la cultura de T\xc3\xb2quio de l'era Edo. El Mingeikan \xc3\xa9s un museu fundat per Yanagi Muneyoshi el 1931, consagrat a l'artesania popular de tot el pa\xc3\xads. El museu Goto mostra la col\xc2\xb7lecci\xc3\xb3 privada d'art budista, propietat de Goto Keita, president de Tokyu Corporation. En aquest museu, es troben rotllos pertanyents al segle XII, que conten la llegenda de Genji en pintures de Fujiwara Takayoshi. En el Museu de l'Espasa Japonesa, o Token Hakubutsunkan, regit per l'Associaci\xc3\xb3 per a la Conservaci\xc3\xb3 de l'Art de l'Espasa Japonesa, es troben m\xc3\xa9s de sis mil peces, trenta de les quals estan catalogades com a tresor nacional. El Museu Metropolit\xc3\xa0 de Fotografia de T\xc3\xb2quio, localitzat a Ebisu, t\xc3\xa9 exposicions permanents de fot\xc3\xb2grafs nacionals i estrangers._NEWLINE_Entre els museus de ci\xc3\xa8ncia i tecnologia m\xc3\xa9s destacats, n'hi ha dos en l'illa artificial d'Odaiba: el Museu de Ci\xc3\xa8ncies Mar\xc3\xadtimes, i el Museu Nacional de Ci\xc3\xa8ncia Emergent i Innovaci\xc3\xb3.\n_START_SECTION_\nEducaci\xc3\xb3 superior\n_START_PARAGRAPH_\nT\xc3\xb2quio t\xc3\xa9 m\xc3\xa9s de 150 universitats. Les sis universitats m\xc3\xa9s prominents es coneixen com a Les Sis Universitats de T\xc3\xb2quio (\xe6\x9d\xb1\xe4\xba\xac\xe5\x85\xad\xe5\xa4\xa7\xe5\xad\xa6 , T\xc5\x8dky\xc5\x8d roku daigaku): les universitats de Kei\xc5\x8d, T\xc3\xb2quio, Waseda, Hosei, Meiji, i Rikkyo. Les sis sumen prop de cent mil matriculats, i s\xc3\xb3n sovint comparades amb les universitats de l'Ivy League, sobretot pels seus estudiants i matriculats. La Universitat de T\xc3\xb2quio n'\xc3\xa9s la m\xc3\xa9s prestigiosa; el 2005, va figurar en la posici\xc3\xb3 16 entre les millors 200 universitats del m\xc3\xb3n.\n_START_SECTION_\nAccidents de tr\xc3\xa0nsit\n_START_PARAGRAPH_\nL'any 2004, el parc d'autom\xc3\xb2bils que va estimar el Departament Metropolit\xc3\xa0 de Policia de T\xc3\xb2quio a la ciutat va ser de 4.656.111 vehicles. A causa d'aquest gran parc d'autom\xc3\xb2bils, es van registrar 91.380 accidents, dels quals van resultar 105.073 persones amb lesions de diversa consideraci\xc3\xb3 i tan sols 413 persones van morir causa dels accidents de tr\xc3\xa0nsit._NEWLINE_Els accidents registrats es van produir amb una major freq\xc3\xbc\xc3\xa8ncia entre les 8 i 10 del mat\xc3\xad, 2 i 6 de la tarda, sense considerar el dia de la setmana que es registri.\n_START_SECTION_\nEsports\n_START_PARAGRAPH_\nEls jocs Ol\xc3\xadmpics de 1964 van tenir lloc a T\xc3\xb2quio. Van tenir un gran impacte en l'aspecte urb\xc3\xa0 de T\xc3\xb2quio, car van ser constru\xc3\xafdes grans obres d'infraestructura esportiva, tur\xc3\xadstica, de comunicacions i de serveis. La infraestructura esportiva encara s'utilitza. Entre altres instal\xc2\xb7lacions, es troben l'estadi Ol\xc3\xadmpic de T\xc3\xb2quio, el Nippon Budokan (estadi d'arts marcials) i el gimn\xc3\xa0s Nacional Yoyogi.\n_START_SECTION_\nSumo\n_START_PARAGRAPH_\nIgual que a la resta del pa\xc3\xads, el sumo (\xe7\x9b\xb8\xe6\x92\xb2, sum\xc5\x8d, de vegades \xe5\xa4\xa7\xe7\x9b\xb8\xe6\x92\xb2 \xc5\x8czum\xc5\x8d) t\xc3\xa9 un lloc destacat entre els esports a T\xc3\xb2quio. A l'estadi Nacional de Sumo, localitzat a Ryogoku, tenen lloc els tornejos de gener, maig i setembre, que atreuen milers d'espectadors. L'emperador del Jap\xc3\xb3 assisteix personalment al torneig de maig._NEWLINE_Els entrenaments de sumo es porten a terme en els estables, o beya, i molts permeten l'entrada d'espectadors.\n_START_SECTION_\nAltres arts marcials\n_START_PARAGRAPH_\nA la ciutat, es practiquen de manera amateur i professional altres arts marcials. Especialment el judo, que va ser incl\xc3\xb2s el 1964 com a esport ol\xc3\xadmpic; el kendo, el karate, el kyudo i l'aikido.\n_START_SECTION_\nBeisbol\n_START_PARAGRAPH_\nT\xc3\xb2quio \xc3\xa9s seu d'un dels equips m\xc3\xa9s populars del beisbol del pa\xc3\xads, els Yomiuri Giants  (\xe8\xaa\xad\xe5\xa3\xb2\xe3\x82\xb8\xe3\x83\xa3\xe3\x82\xa4\xe3\x82\xa2\xe3\x83\xb3\xe3\x83\x84 , Yomiuri Jaiantsu), que juguen com a locals en el Tokyo Dome (\xe6\x9d\xb1\xe4\xba\xac\xe3\x83\x89\xe3\x83\xbc\xe3\x83\xa0 T\xc5\x8dky\xc5\x8d D\xc5\x8dmu) des del 1988._NEWLINE_T\xc3\xb2quio tamb\xc3\xa9 \xc3\xa9s el lloc de l'equip Tokyo Yakult Swallows  (\xe6\x9d\xb1\xe4\xba\xac\xe3\x83\xa4\xe3\x82\xaf\xe3\x83\xab\xe3\x83\x88\xe3\x82\xb9\xe3\x83\xaf\xe3\x83\xad\xe3\x83\xbc\xe3\x82\xba , T\xc5\x8dky\xc5\x8d Yakuruto Suwar\xc5\x8dzu), que juga a l'estadi Meiji-Jingu, a Shinjuku.\n_START_SECTION_\nFutbol\n_START_PARAGRAPH_\nLa lliga professional japonesa de futbol, coneguda com a J. League  (J\xe3\x83\xaa\xe3\x83\xbc\xe3\x82\xb0 , J R\xc4\xabgu), fundada el 1993, t\xc3\xa9 a T\xc3\xb2quio dos equips: el FC Tokyo  (FC\xe6\x9d\xb1\xe4\xba\xac , Efush\xc4\xab T\xc5\x8dky\xc5\x8d), i el Tokyo Verdy (\xe6\x9d\xb1\xe4\xba\xac\xe3\x83\xb4\xe3\x82\xa7\xe3\x83\xab\xe3\x83\x87\xe3\x82\xa31969). Ambd\xc3\xb3s equips juguen a l'estadi Ajinomoto._NEWLINE_Entre els anys 1980 i 2004, la ciutat va ser seu de la Copa Intercontinental, que enfrontava els clubs guanyadors de la Copa d'Europa (actual lliga de Campions) i la Copa Libertadores de Am\xc3\xa9rica. Del 2005 al 2008, el campionat internacional va passar al format de campionat del M\xc3\xb3n de Clubs, en qu\xc3\xa8 els partits es disputaren a T\xc3\xb2quio i Yokohama en el mes de desembre.\n_START_SECTION_\nTurisme\n_START_PARAGRAPH_\nEn ser un dels principals focus d'hist\xc3\xb2ria i de cultura al Jap\xc3\xb3, la prefectura de T\xc3\xb2quio rep m\xc3\xa9s de la meitat dels turistes internacionals que arriben al pa\xc3\xads, amb el 58,3%. Anualment, gaireb\xc3\xa9 2,6 milions de persones visiten T\xc3\xb2quio,"